13 Kgoro yeo e ile ya ntšha kahlolo ya yona ka June 30, 2011. E ile ya bolela gore tshwanelo ya batho ya go hlankela Modimo ka bolokologi e swanetše go thibela Mmušo go hlwa o hlahloba ge e ba ditumelo tša bodumedi bjo itšego di le molaong goba go hlahloba tsela yeo ba hlankelago Modimo ka yona, ka ntle le maemong ao a tlogago a sa tlwaelega. Go oketša moo, Kgoro yeo e itše: “Go lefišwa ga lekgetho leo . . . go be go tla dira gore mokgatlo wo o se sa kgona go tšwela pele ka mediro ya wona ya bohlokwa, ka morago ga moo gwa o thibela go kgonthišetša gore ditho tša wona di hlankela Modimo ka tsela e nyakegago.” Kgoro e ile ya phetha ka go ema le Dihlatse tša Jehofa! Batho ba Jehofa ba ile ba thaba kudu ge mafelelong mmušo wa Fora o buša tšhelete ya lekgetho yeo o bego o e lefišitše mokgatlo wa ATJ e na le tswalo, gomme ka go dumelelana le taelo ya Kgoro gwa se sa nyakega gore re rekiše meago ya lekala gore re lefelele sekoloto seo.